Musinukiniai
Musinukiniai (Muscicapidae) – žvirblinių (Passeriformes) būrio paukščių šeima. Priklauso maži paukščiai, 8-30 g svorio. Snapas trumpas ar vidutinio ilgio, jo pamatas platus, gale mažas kabliukas. Kojos silpnos, pirštai ploni ir trumpais nagais. Plunksnos minkštos, prigludusios, jų spalva labai įvairi. Dažnai ryškus lytinis dimorfizmas (patinai nuo patelių skiriasi plunksnų spalva). Gyvena Senajame pasaulyje, įvairiuose miškuose. Minta vabzdžiais, kartais lesa uogas. Lizdą suka uoksuose, inkiluose, po atšokusia žieve, kartais tarp šakų. Deda 2-8 baltus ar melsvus, dažnai dėmėtus kiaušinius. Šeimoje yra apie 400 rūšių.